b'\n_START_ARTICLE_\nOlimpija, Gr\xc4\x8dija\n_START_SECTION_\nAnti\xc4\x8dna lega\n_START_PARAGRAPH_\nSveti\xc5\xa1\xc4\x8de, ki je znano kot Altis, je sestavljeno iz neurejene skupine razli\xc4\x8dnih stavb. Znotraj temenosa (sveto zaprto obmo\xc4\x8dje zunaj splo\xc5\xa1ne uporabe) so Herin tempelj (ali Herajon/Heraeum), Zevsov tempelj, Pelopijon in obmo\xc4\x8dje oltarja, na katerem so \xc5\xbertvovali._NEWLINE_Severno od sveti\xc5\xa1\xc4\x8da stojijo pritanej in Filipejon, vrsta zakladnic, ki predstavljajo razli\xc4\x8dne mestne dr\xc5\xbeavice. Metroon je ju\xc5\xbeno od teh zakladnic z ehostoo na vzhodu. Hipodrom in pozneje stadium (stadion) sta vzhodno od stoe. Na jugu sveti\xc5\xa1\xc4\x8da sta ju\xc5\xbena stoa in bulevterij, medtem ko so palestra, Fidijeva delavnica, gimnazij in Leonidajon na zahodu._NEWLINE_Olimpija je bila znana tudi po velikanskem kipu Zevsa iz slonovine in zlata, ki je neko\xc4\x8d stal tam. Naredil ga je Fidija in je bil eno sedmih \xc4\x8dudes anti\xc4\x8dnega sveta po Antipatru iz Sidona. Zelo blizu Zevsovega templja, kjer je bil kip, je bila leta 1950 izkopana Fidijeva delavnica. Dokazi, ki so jih na\xc5\xa1li, kot so kiparsko orodje, potrjuje to mnenje. Anti\xc4\x8dne ru\xc5\xa1evine le\xc5\xbeijo severno od reke Alfej in ju\xc5\xbeno od gore Kronos (po gr\xc5\xa1kem bogu Kronosu). Po okolici te\xc4\x8de tudi potok Kladeos.\n_START_SECTION_\nNa\xc4\x8drt arheolo\xc5\xa1kega najdi\xc5\xa1\xc4\x8da\n_START_PARAGRAPH_\n1. severozahodne propileje, _NEWLINE_2. pritanej, _NEWLINE_3. Filipijon, _NEWLINE_4. Herin tempelj, _NEWLINE_5. Pelopijon, _NEWLINE_6. nimfej Heroda Ati\xc5\xa1kega, _NEWLINE_7. Metroon, _NEWLINE_8. zakladnice,_NEWLINE_9. kripta (obokana pot do stadiona),_NEWLINE_10. stadion,_NEWLINE_11. ehostoa,_NEWLINE_12. zgradba Ptolemeja II. in Arsinoe II., _NEWLINE_13. Hestijina stoa,_NEWLINE_14. helenisti\xc4\x8dne zgradbe,_NEWLINE_15. Zevsov tempelj,_NEWLINE_16. Zevsov oltar,_NEWLINE_17. zaobljubna stavba Ahajcev,_NEWLINE_18. zaobljubna stavba Mikitosa,_NEWLINE_19. Pajonijeva Nike,_NEWLINE_20. gimnazij,_NEWLINE_21. palestra,_NEWLINE_22. teokoleon,_NEWLINE_23. heroon,_NEWLINE_24. Fidijeva delavnica in starokr\xc5\xa1\xc4\x8danska bazilika,_NEWLINE_25. kopali\xc5\xa1\xc4\x8de na reki Kladeos,_NEWLINE_26. gr\xc5\xa1ko kopali\xc5\xa1\xc4\x8de,_NEWLINE_27., 28. preno\xc4\x8di\xc5\xa1\xc4\x8da,_NEWLINE_29. Leonidijon,_NEWLINE_30. ju\xc5\xbena kopali\xc5\xa1\xc4\x8da,_NEWLINE_31. bulevterij,_NEWLINE_32. ju\xc5\xbena stoa,_NEWLINE_33. Neronova vila._NEWLINE_Zakladnice:_NEWLINE_I. Sikion,_NEWLINE_II. Sirakuze,_NEWLINE_III. Epidamnos (?),_NEWLINE_IV. Bizanc (?),_NEWLINE_V. Sibaris (?),_NEWLINE_VI. Kirena (?),_NEWLINE_VII. nedolo\xc4\x8deno,_NEWLINE_VIII. oltar (?),_NEWLINE_IX. Selinunt,_NEWLINE_X. Metapont,_NEWLINE_XI. Megara,_NEWLINE_XII. Gela.\n_START_SECTION_\nPrazgodovina\n_START_PARAGRAPH_\nOstanki hrane in \xc5\xbegalne daritve, ki segajo v 10. stoletje pred na\xc5\xa1im \xc5\xa1tetjem, pri\xc4\x8dajo o dolgi zgodovini verske dejavnosti. Nobena stavba ni ohranjena iz tega prvega obdobja.  Tudi o\xc5\xbegane ostanke telesa Homo heidelbergensis so na\xc5\xa1li pri Olimpiji.\n_START_SECTION_\nGeometri\xc4\x8dna in arhai\xc4\x8dna doba\n_START_PARAGRAPH_\nPrve olimpijske igre so priredili Elid\xc4\x8dani leta 776 pred na\xc5\xa1im \xc5\xa1tetjem. Ve\xc4\x8dje spremembe v mestu so bile narejene okoli 700 pred na\xc5\xa1im \xc5\xa1tetjem, vklju\xc4\x8dno z izravnavo zemlji\xc5\xa1\xc4\x8da in kopanjem novih vodnjakov. Mo\xc4\x8d Elide se je zmanj\xc5\xa1ala in leta 676 pred na\xc5\xa1im \xc5\xa1tetjem je sveti\xc5\xa1\xc4\x8de pripadlo gr\xc5\xa1ki Pizi, ki je prirejala igre do poznega 7. stoletja pred na\xc5\xa1im \xc5\xa1tetjem._NEWLINE_Najzgodnej\xc5\xa1i dokazi o gradbeni dejavnosti izvirajo iz okoli leta 600 pred na\xc5\xa1im \xc5\xa1tetjem. V tem \xc4\x8dasu so Skiludijanci, zavezniki Pize, zgradili Herin tempelj. Zakladnice in Pelopijon so bili zgrajeni v 6. stoletju pred na\xc5\xa1im \xc5\xa1tetjem. Posvetne strukture in atletske arene so tudi gradili v tem obdobju, vklju\xc4\x8dno z bulevterijem. Prvi stadion je bil zgrajen okoli 560 pred na\xc5\xa1im \xc5\xa1tetjem in je imel samo preprosto stezo. Predelan je bil okoli 500 pred na\xc5\xa1im \xc5\xa1tetjem s po\xc5\xa1evnimi tribunami za gledalce in nekoliko je bil preusmerjen na vzhod. V 6. stoletju pr. n. \xc5\xa1t. so bile \xc5\xa1portnemu obmo\xc4\x8dju dodane olimpijske igre. Leta 580 pred na\xc5\xa1im \xc5\xa1tetjem je Elida v zavezni\xc5\xa1tvu s \xc5\xa0parto zasedla Pizo in dobila nadzor nad sveti\xc5\xa1\xc4\x8dem.\n_START_SECTION_\nKlasi\xc4\x8dna doba\n_START_PARAGRAPH_\nKlasi\xc4\x8dno obdobje med 5. in 4. stoletjem pred na\xc5\xa1im \xc5\xa1tetjem je bila zlata doba mesta Olimpija. Zgrajena je bila vrsta novih verskih in posvetnih stavb in konstrukcij. _NEWLINE_Zevsov tempelj je bil zgrajen sredi 5. stoletja pred na\xc5\xa1im \xc5\xa1tetjem. Njegova velikost, obseg in okrasje so preka\xc5\xa1ali vse, kar je bilo zgrajeno do tedaj. Zgrajeni so bili \xc5\xa1portni objekti, vklju\xc4\x8dno s kon\xc4\x8dno obliko stadiona in hipodromom. Pritanej je bil zgrajen na severozahodnem delu obmo\xc4\x8dja leta 470 pred na\xc5\xa1im \xc5\xa1tetjem._NEWLINE_V poznoklasi\xc4\x8dnem obdobju so bile dodane druge stavbe. Metroon (tempelj, posve\xc4\x8den boginji materi) je bil zgrajen v bli\xc5\xbeini zakladnic okoli leta 400 pr. n. \xc5\xa1t. Ehostoa, zgrajena okoli 350 pred na\xc5\xa1im \xc5\xa1tetjem, je lo\xc4\x8devala sveti\xc5\xa1\xc4\x8de od obmo\xc4\x8dja iger in stadiona. Ju\xc5\xbena stoa je bila zgrajena na ju\xc5\xbenem robu sveti\xc5\xa1\xc4\x8da ob pribli\xc5\xbeno istem \xc4\x8dasu.\n_START_SECTION_\nHelenisti\xc4\x8dna doba\n_START_PARAGRAPH_\nPozno v 4. stoletju pred na\xc5\xa1im \xc5\xa1tetjem je bil postavljen Filipejon. Okoli 300 pred na\xc5\xa1im \xc5\xa1tetjem je bila zgrajena hi\xc5\xa1a za pomembne obiskovalce, najve\xc4\x8dja stavba je Leonidajon. Zaradi vse ve\xc4\x8djega pomena iger so bile zgrajene dodatne zgradbe za \xc5\xa1portnike, vklju\xc4\x8dno s palestro (3. stoletje pred na\xc5\xa1im \xc5\xa1tetjem), gimnazij (2. stoletje pred na\xc5\xa1im \xc5\xa1tetjem) in kopali\xc5\xa1ke hi\xc5\xa1e (pribl. 300 pr. n. \xc5\xa1t.). Nazadnje, 200 pred na\xc5\xa1im \xc5\xa1tetjem, je bila narejena obokana povezovalna pot od vhoda stadiona do sveti\xc5\xa1\xc4\x8da.\n_START_SECTION_\nRimska doba\n_START_PARAGRAPH_\nV rimskem obdobju so bile igre namenjene vsem dr\xc5\xbeavljanom rimskega imperija. Gradili so nove zgradbe in popravljali stare, vklju\xc4\x8dno z Zevsovim templjem. 150 n. \xc5\xa1t. je bil zgrajen nimfej (ali eksedra). Nova kopali\xc5\xa1\xc4\x8da so zamenjala starej\xc5\xa1a gr\xc5\xa1ka okoli leta 100, leta 160 je bil zgrajen nov vodovod. _NEWLINE_V 3. stoletju je mesto prizadela vrsta potresov, ki so ga precej po\xc5\xa1kodovali. Zaradi vpadov plemen v mesto so leta 267 so za\xc4\x8deli graditi obrambno obzidje, pri \xc4\x8demer so za gradbeni material uporabljali spomenike. Kljub uni\xc4\x8denju so olimpijske igre bile \xc5\xa1e naprej, zadnje so bile leta 393, ko jih je prepovedal kr\xc5\xa1\xc4\x8danski cesar Teodozij I. Zevsov tempelj je bil o\xc4\x8ditno uni\xc4\x8den okoli leta 426 po razglasu Teodozija II., ki je prepovedal poganske obrede. Fidijeva delavnica je bila spremenjena v baziliko in mesto je bilo naseljeno s kr\xc5\xa1\xc4\x8dansko skupnostjo. Arheolo\xc5\xa1ko je dokazano, da so na skrivaj \xc5\xa1e vedno imeli olimpijske prireditve (v kr\xc5\xa1\xc4\x8danski preobleki), dokler niso sredi 6. stoletja Justinijanova kuga in dva potresa opusto\xc5\xa1ili mesto. Ponavljajo\xc4\x8de se poplave so povzro\xc4\x8dile, da je bila v zgodnjem 7. stoletju naselbina dokon\xc4\x8dno opu\xc5\xa1\xc4\x8dena.\n_START_SECTION_\nOdkritje in zgodnja izkopavanja\n_START_PARAGRAPH_\nS\xc4\x8dasoma je bilo vse pokopano pod naplavinami, debelimi do 8 metrov. Dolgo so mislili, da je bila to posledica poplavljanja rek. Sodobne raziskave glede na \xc5\xa1koljke, pol\xc5\xbee in foraminifere (luknji\xc4\x8darke) ka\xc5\xbeejo, da je bilo mesto zalito z oceansko vodo, kar je bila posledica ponavljajo\xc4\x8dih se cunamijev. _NEWLINE_Leta 1766 je Olimpijo ponovno odkril angle\xc5\xa1ki zgodovinar Richard Chandler.  Prva izkopavanja sveti\xc5\xa1\xc4\x8da v Olimpiji so bila opravljena leta 1829, ko je pri\xc5\xa1la francoska "Expedition Scientifique de Moree".\n_START_SECTION_\n1875\xe2\x80\x931881\n_START_PARAGRAPH_\nOd leta 1870  je bilo izkopavanje in ohranjanje anti\xc4\x8dne Olimpije odgovornost nem\xc5\xa1kega arheolo\xc5\xa1kega in\xc5\xa1tituta v Atenah. Prva ve\xc4\x8dja izkopavanja so se za\xc4\x8dela leta 1875. Financirala jih je nem\xc5\xa1ka vlada po pogajanjih o izklju\xc4\x8dnem dostopu Ernsta Curtiusa. Drugi odgovorni arheologi so bili Gustav Hirschfeld, George Treu, Adolf Furtw\xc3\xa4ngler (ki je delal skupaj z arhitekti), A. Boetticher, Wilhelm D\xc3\xb6rpfeld in Richard Borrmann. Izkopali so osrednji del sveti\xc5\xa1\xc4\x8da, vklju\xc4\x8dno Zevsov tempelj, Herin tempelj, Metroon, bulevterij, Filipejon, ehostoo, zakladnice in palestro. Pomembne najdbe so bile skulpture iz Zevsovega templja, Pajonijeva Nike, Praksitelov kip boga Hermesa in mnogo brona. Skupaj so popisali 14.000 predmetov. Najdbe so bile prikazane v muzeju na kraju samem.\n_START_SECTION_\n1900\xe2\x80\x931950\n_START_PARAGRAPH_\nIzkopavanja je bolj omejeno nadaljeval D\xc3\xb6rpfeld med 1908 in 1929. Nova sistemati\xc4\x8dna izkopavanja so se za\xc4\x8dela leta 1936 med poletnimi olimpijskimi  igrami leta 1936 v Berlinu, vodila sta jih Emil Kunze in Hans Schleif. Izkopavanje je bilo osredoto\xc4\x8deno na obmo\xc4\x8dju, ju\xc5\xbeno od stadiona, ju\xc5\xbene stoe, kompleksa kopali\xc5\xa1\xc4\x8d in gimnazija.\n_START_SECTION_\n1950 do danes\n_START_PARAGRAPH_\nMed letoma 1952 in 1966 sta Kunze in Schleil nadaljevala izkopavanja, pridru\xc5\xbeil se je tudi arhitekt Alfred Mallwitz. Izkopali so Fidijevo delavnico, Leonidajon in severno steno stadiona. Izkopali so tudi jugovzhodni del sveti\xc5\xa1\xc4\x8da in v pribli\xc5\xbeno 140 drobirskih jamah na\xc5\xa1li veliko bronastih in kerami\xc4\x8dnih predmetov skupaj s terakotnimi stre\xc5\xa1niki._NEWLINE_Mallwitz je prevzel izkopavanja med letoma 1972 in 1984. Na\xc5\xa1el je pomembne dokaze za datacijo stadiona, grobov in pritaneja. Od leta 1984 do leta 1996 je Helmut Kyrieleis prevzel delo in poudarek preusmeril na prej\xc5\xa1njo zgodovino sveti\xc5\xa1\xc4\x8da z izkopavanjem pritaneja in Pelopijona.\n_START_SECTION_\nSodobna Olimpija\n_START_PARAGRAPH_\nOlimpijski plamen dana\xc5\xa1njih olimpijskih iger pri\xc5\xbegejo z odbojem son\xc4\x8dne svetlobe v paraboli\xc4\x8dnem zrcalu pred Herinim templjem ter ga nato z baklo odnesejo tja, kjer bodo igre. Ko so se sodobne olimpijske igre za\xc4\x8dele v Atenah leta 2004, je bilo mo\xc5\xa1ko in \xc5\xbeensko tekmovanje v suvanju krogle v obnovljenem Olimpijinem stadionu._NEWLINE_Mesto ima \xc5\xbeelezni\xc5\xa1ko postajo in je najvzhodnej\xc5\xa1i terminal proge Olimpija\xe2\x80\x93Pirgos (Elida). \xc5\xbdelezni\xc5\xa1ka postaja je pribli\xc5\xbeno 300 m vzhodno od sredi\xc5\xa1\xc4\x8da mesta. Povezana je z GR-74 in novo cesto, ki je bila odprta leta 1980; naslednji odsek N in NE od Olimpije so za\xc4\x8deli graditi leta 2005. Oddaljenost od Pirgosa je 20 km, okoli 50 km jugozahodno je Lampeja, zahodno sta Tripoli in Arkadija in 4 km severno Krestena, Kiparisija in Mesenija. Avtocesta poteka severno od anti\xc4\x8dnih ru\xc5\xa1evin. Zajezili so reko Alfej, jezero je 2 km jugozahodno. Obmo\xc4\x8dje je hribovito in gorato, ve\xc4\x8dina obmo\xc4\x8dja je pokrita z gozdom._NEWLINE_Panajotis Kondilis, eden najvidnej\xc5\xa1ih sodobnih gr\xc5\xa1kih mislecev in filozofov, se je rodil in odra\xc5\xa1\xc4\x8dal v Olimpiji. Ko je Pierre de Coubertin, ustanovitelj Mednarodnega olimpijskega komiteja, leta 1937 umrl, so mu postavili spomenik v anti\xc4\x8dni Olimpiji. Glava Evangelosa Zapasa je pokopana pod kipom pred Zapejonom, srce pa pri spomeniku.'